《瑟调曲四首寿陈天游府尹 其二》
明代·黄佐

碧瞳绿发天与龄，绯衣绣黻临紫京。郁葱佳气钟山明，虎符鱼钥开夜城。

长江如带流德声，五龙云卧珠海清。浮丘羽人授黄庭，苍松丹桂冬不蘦。

乾坤一气魄载营，齐光日月餐玉英。开轩献寿宝瑟鸣，岁岁年年长合并。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。